**บทสรุปสำหรับผู้บริหาร**

 พระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546 และ (ฉบับที่ 2) พ.ศ. 2562 หมวด 16 กำหนดว่าในแต่ละปีงบประมาณ ให้ส่วนราชการต้องจัดทำแผนปฏิบัติราชการประจำปี โดยให้ระบุสาระสำคัญเกี่ยวกับนโยบายการปฏิบัติราชการของส่วนราชการ เป้าหมายและผลสัมฤทธิ์ของงาน มาตรา 33 ให้ส่วนราชการทบทวนภารกิจว่าภารกิจใดที่มีความจำเป็น หรือสมควรที่จะยกเลิก ปรับปรุงหรือเปลี่ยนแปลงการดำเนินการหรือไม่ โดยให้คำนึงถึงยุทธศาสตร์ชาติ แผนแม่บทภายใต้ยุทธศาสตร์ชาติ แผนพัฒนาเศรษฐกิจและสังคมแห่งชาติ นโยบายของคณะรัฐมนตรีที่แถลงต่อรัฐสภาและแผนอื่นที่เกี่ยวข้อง ประกอบกับมติคณะรัฐมนตรี เมื่อวันที่ 12 มีนาคม 2562 เห็นชอบ
ให้หน่วยงานของรัฐปรับปรุงแผนระดับ 3 ให้สอดคล้องกับยุทธศาสตร์ชาติและแผนแม่บทภายใต้ยุทธศาสตร์ชาติ

 ดังนั้น เพื่อให้เป็นไปตามพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546 และ (ฉบับที่ 2) พ.ศ. 2562 มติคณะรัฐมนตรี ยุทธศาสตร์ชาติ (พ.ศ. 2561 – 2580) แผนแม่บทภายใต้ยุทธศาสตร์ชาติ พ.ศ. 2566-2580 (ฉบับแก้ไขเพิ่มเติม) แผนพัฒนาเศรษฐกิจและสังคมแห่งชาติ ฉบับที่ 13 (พ.ศ. 2566 – 2570) นโยบายและแผนระดับชาติว่าด้วยความมั่นคงแห่งชาติ
(พ.ศ. 2566 - 2570) นโยบายรัฐบาล ยุทธศาสตร์การจัดสรรงบประมาณรายจ่ายประจำปีงบประมาณ พ.ศ. 2569 นโยบายการศึกษาของรัฐมนตรีว่าการกระทรวงศึกษาธิการ (พลตำรวจเอก เพิ่มพูน ชิดชอบ) และบริบทต่าง ๆ ที่เกี่ยวข้อง สำนักงานปลัดกระทรวงศึกษาธิการ จึงได้จัดทำแผนปฏิบัติราชการประจำปีงบประมาณ พ.ศ. 2569 ของสำนักงานปลัดกระทรวงศึกษาธิการ (ฉบับจัดทำคำของบประมาณรายจ่ายประจำปี) ขึ้น เพื่อให้หน่วยงานในสังกัดใช้เป็นกรอบแนวทางในการปฏิบัติงานและจัดทำคำของบประมาณรายจ่ายประจำปีของสำนักงานปลัดกระทรวงศึกษาธิการได้อย่างมีประสิทธิภาพ โดยมีสาระสำคัญ ดังนี้

 **วิสัยทัศน์**

 บริหารจัดการศึกษาแบบบูรณาการ อย่างเป็นเอกภาพ เรียนดี มีความสุข รู้เท่าทันโลกยุคใหม่

 **พันธกิจ**

 1. ส่งเสริม สนับสนุนและพัฒนาการศึกษาให้ผู้เรียนมีคุณภาพ คุณธรรม จริยธรรม มีความสุขและทักษะสำหรับโลกยุคใหม่

 2. สร้างโอกาสและความเสมอภาคทางการศึกษาอย่างทั่วถึง เท่าเทียม เหมาะสม ตามศักยภาพและช่วงวัยของผู้เรียน

 3. พัฒนาระบบการบริหารงานบุคคลและพัฒนาสมรรถนะของข้าราชการ ครู
และบุคลากรทางการศึกษาให้มีคุณภาพ เท่าทันการเปลี่ยนแปลงของโลกยุคใหม่

 4. พัฒนาระบบเทคโนโลยีสารสนเทศ ดิจิทัลและนวัตกรรม เพื่อการบริหารจัดการและพัฒนาคุณภาพการศึกษารองรับโลกยุคใหม่

 5. บริหารจัดการศึกษาแบบบูรณาการ ทุกระดับ ทุกพื้นที่ ด้วยกลไกเครือข่ายทางการศึกษาอย่างมีประสิทธิภาพ

 **เป้าประสงค์รวม**

1. ผู้เรียนได้รับการศึกษาและการเรียนรู้ที่มีคุณภาพ มีคุณธรรม จริยธรรม มีจิตสำนึกความเป็นไทยและเท่าทันการเปลี่ยนแปลงในโลกยุคใหม่
2. ผู้เรียนได้รับโอกาสทางการศึกษาอย่างทั่วถึง เสมอภาคและเท่าเทียม
3. ข้าราชการ ครู และบุคลากรทางการศึกษา มีคุณภาพและสมรรถนะที่ส่งผลต่อการพัฒนาผู้เรียนให้เท่าทันการเปลี่ยนแปลงในโลกยุคใหม่
4. หน่วยงานมีการทำงานบนระบบเทคโนโลยีสารสนเทศ ดิจิทัลและนวัตกรรม
ที่เชื่อมโยงและบูรณาการการปฏิบัติงานของหน่วยงานที่มีประสิทธิภาพ
5. สำนักงานปลัดกระทรวงศึกษาธิการ มีการบริหารจัดการศึกษาแบบบูรณาการที่มีประสิทธิภาพ

 **ประเด็นยุทธศาสตร์**

**เป้าประสงค์และกลยุทธ์ภายใต้ประเด็นยุทธศาสตร์**

 **ประเด็นยุทธศาสตร์ที่ 1 พัฒนาการจัดการศึกษาเพื่อเสริมสร้างความมั่นคง
ของประเทศ**

 **เป้าประสงค์รายประเด็นยุทธศาสตร์**

1. ผู้เรียนได้รับการศึกษาและการเรียนรู้ที่มีคุณภาพและทักษะที่จำเป็น
กับการเสริมสร้างความมั่นคงของประเทศ

 **กลยุทธ์**

 1. ปลูกฝังค่านิยมและหลักคิดที่ถูกต้องของผู้เรียน เพื่อธำรงไว้ซึ่งสถาบันหลักของชาติตามระบอบประชาธิปไตยอันมีพระมหากษัตริย์ทรงเป็นประมุข

 2. ยกระดับคุณภาพและสร้างโอกาสการเข้าถึงการศึกษาในจังหวัดชายแดนภาคใต้และเขตพื้นที่พิเศษ

 3. พัฒนากลไกบูรณาการระบบบริหารจัดการป้องกันและแก้ไขปัญหายาเสพติดหรือภัยคุกคามรูปแบบใหม่

 4. พัฒนาความร่วมมือด้านการศึกษากับต่างประเทศเพื่อยกระดับคุณภาพการศึกษา

 **ประเด็นยุทธศาสตร์ที่ 2 พัฒนากำลังคนเพื่อรองรับความสามารถในการแข่งขัน ของประเทศ**

 **เป้าประสงค์รายประเด็นยุทธศาสตร์**

1. ผู้เรียนมีสมรรถนะ องค์ความรู้ และทักษะอาชีพที่สนับสนุนการแข่งขัน
ของประเทศ

**กลยุทธ์**

1. พัฒนาผู้เรียนให้มีสมรรถนะ องค์ความรู้และทักษะจำเป็นเพื่อการพัฒนาอาชีพและยกระดับคุณภาพชีวิต

 **ประเด็นยุทธศาสตร์ที่ 3 พัฒนาและเสริมสร้างศักยภาพทรัพยากรมนุษย์ให้มีคุณภาพ**

 **เป้าประสงค์รายประเด็นยุทธศาสตร์**

1. ผู้เรียนมีคุณภาพ ความสุข ทักษะและคุณลักษณะที่เหมาะสม ต่อการเรียนรู้
ในโลกยุคใหม่

2. ครูและบุคลากรทางการศึกษามีคุณภาพและสมรรถนะเท่าทันการเปลี่ยนแปลง ในโลกยุคใหม่

**กลยุทธ์**

 1. ส่งเสริมให้ผู้เรียนมีทักษะการเรียนรู้ และพัฒนาศักยภาพตามพหุปัญญา ผ่านการเรียนรู้ในรูปแบบที่หลากหลาย รองรับโลกยุคใหม่

 2. สร้างและพัฒนาสื่อเทคโนโลยีดิจิทัลแพลตฟอร์มการเรียนรู้ที่เหมาะสม
ให้ครอบคลุมหลักสูตรและการจัดการเรียนการสอน

 3. บูรณาการจัดกระบวนการเรียนรู้ที่ส่งเสริมคุณธรรม จริยธรรม ความปลอดภัย
ของผู้เรียนและความเป็นพลเมืองตื่นรู้

 4. ส่งเสริมและพัฒนาการวิจัย นวัตกรรมทางการบริหารและพัฒนาการศึกษา
ที่มีคุณภาพ

 5. กฎหมาย กฎ ระเบียบ ประกาศ ข้อบังคับ ได้รับการปรับปรุงและพัฒนา
ให้เอื้อต่อการจัดการศึกษาและพัฒนาประสิทธิภาพของการปฏิบัติงาน

 6. ยกระดับคุณภาพและสมรรถนะครูและบุคลากรทางการศึกษาเพื่อเพิ่มประสิทธิภาพการปฏิบัติงาน

 7. พัฒนาและต่อยอดวิธีการประเมินวิทยฐานะครูและบุคลากรทางการศึกษา ลดขั้นตอน มุ่งผลสัมฤทธิ์ของผู้เรียน

 **ประเด็นยุทธศาสตร์ที่ 4 สร้างโอกาส ความเสมอภาคและความเท่าเทียมทางการศึกษา**

 **เป้าประสงค์รายประเด็นยุทธศาสตร์**

1. ผู้เรียนทุกช่วงวัยได้รับโอกาสทางการศึกษาอย่างทั่วถึงเสมอภาคและเท่าเทียม ด้วยรูปแบบที่หลากหลาย

 **กลยุทธ์**

1. สร้างและเพิ่มโอกาสทางการศึกษาให้ผู้เรียนทุกช่วงวัย สามารถเข้าถึงการศึกษาอย่างทั่วถึง เสมอภาคและเท่าเทียม

 **ประเด็นยุทธศาสตร์ที่ 5 ส่งเสริมการสร้างคุณภาพชีวิตที่เป็นมิตรกับสิ่งแวดล้อม เพื่อการพัฒนาที่ยั่งยืน**

 **เป้าประสงค์รายประเด็นยุทธศาสตร์**

1. หน่วยงานและสถานศึกษามีการส่งเสริมคุณภาพชีวิตที่เป็นมิตรกับสิ่งแวดล้อม

 **กลยุทธ์**

1. สร้างความรู้ ความเข้าใจและความตระหนักรู้คุณภาพชีวิตที่เป็นมิตรกับสิ่งแวดล้อมด้วยรูปแบบที่หลากหลาย

 **ประเด็นยุทธศาสตร์ที่ 6 พัฒนาระบบบริหารจัดการที่เป็นเลิศ เพื่อสนับสนุน
การจัดการศึกษาที่มีคุณภาพ**

 **เป้าประสงค์รายประเด็นยุทธศาสตร์**

 1. หน่วยงานมีระบบการบริหารจัดการที่มีประสิทธิภาพด้วยเทคโนโลยีดิจิทัล ตอบสนองความต้องการของผู้รับบริการได้อย่างสะดวก รวดเร็วและโปร่งใส

 2. บูรณาการความร่วมมือหน่วยงานภาคีเครือข่ายในการจัดการศึกษาอย่างมีคุณภาพ

 3. ข้าราชการและบุคลากรทางการศึกษาอื่นมีสมรรถนะเท่าทันการเปลี่ยนแปลง
ในโลกยุคใหม่

 **กลยุทธ์**

1. เพิ่มประสิทธิภาพการบริหารจัดการให้เท่าทันการเปลี่ยนแปลง

2. ส่งเสริมและพัฒนาการนำเทคโนโลยีดิจิทัลมาประยุกต์ใช้ในการบริหารราชการและบริการประชาชน

3. พัฒนาระบบฐานข้อมูลด้านการศึกษาให้เป็นเอกภาพ เป็นปัจจุบันและเชื่อมโยงกันในทุกพื้นที่ ทุกระดับ

4. ปรับปรุงโครงสร้างและอำนาจหน้าที่ของหน่วยงานให้สอดคล้องกับภารกิจหน้าที่ เพื่อรองรับการเปลี่ยนแปลงในโลกยุคใหม่

5. สร้างการมีส่วนร่วมของเครือข่ายการต่อต้านการทุจริตประพฤติมิชอบ ในกิจกรรมรณรงค์ เฝ้าระวังและติดตามพฤติกรรมเสี่ยงการทุจริต

6. พัฒนาระบบการบริหารงานบุคคลของข้าราชการและบุคลากรทางการศึกษาอื่น เพื่อยกระดับขีดสมรรถนะให้ทันต่อการเปลี่ยนแปลงของโลกยุคใหม่

**สรุปงบประมาณตาม****แผนปฏิบัติราชการประจำปีงบประมาณ พ.ศ. 2569
ของสำนักงานปลัดกระทรวงศึกษาธิการ (ฉบับจัดทำคำของบประมาณรายจ่ายประจำปี)**

| **งบ/งาน/ประเด็นยุทธศาสตร์/กลุ่มโครงการ** | **จำนวนโครงการ** | **งบประมาณ** |
| --- | --- | --- |
| **รวมงบประมาณรวมทั้งสิ้น**  | **389** |  **50,153,142,300** |
| **1. งบบุคลากรภาครัฐ**  |  |  **2,955,751,800** |
| **2. งบลงทุน** |  |  **1,054,718,100** |
| **3. งานบริหารจัดการสำนักงาน** |  |  **2,901,800,030** |
| **4. ประเด็นยุทธศาสตร์ของสำนักงานปลัดกระทรวงศึกษาธิการ**  | **389** |  **43,240,872,370** |
| **ประเด็นยุทธศาสตร์ที่ 1 พัฒนาการจัดการศึกษาเพื่อเสริมสร้างความมั่นคงของประเทศ** | **64** |  **2,038,303,000** |
| 1.1 กลุ่มโครงการเสริมสร้างความมั่นคงของสถาบันหลักของชาติตามระบอบประชาธิปไตย อันมีพระมหากษัตริย์ทรงเป็นประมุข | 8 |  67,640,200 |
| 1.2 กลุ่มโครงการป้องกันและปราบปรามยาเสพติดและภัยรูปแบบใหม่ | 3 |  20,335,900 |
| 1.3 กลุ่มโครงการพัฒนาการศึกษาในจังหวัดชายแดนภาคใต้และเขตพื้นที่พิเศษ | 43 |  1,718,441,300 |
| 1.4 กลุ่มโครงการพัฒนาความร่วมมือด้านการศึกษากับต่างประเทศ | 10 |  231,885,600 |
| **ประเด็นยุทธศาสตร์ที่ 2 พัฒนากำลังคนเพื่อรองรับความสามารถในการแข่งขันของประเทศ** | **17** |  **103,741,800** |
| 2.1 กลุ่มโครงการพัฒนาการศึกษาในพื้นที่ระดับภาค กลุ่มจังหวัดและจังหวัด | 11 |  63,616,600 |
| 2.2 กลุ่มโครงการพัฒนาผู้เรียนเพื่อการพัฒนาอาชีพและยกระดับคุณภาพชีวิต | 6 |  40,125,200 |
| **ประเด็นยุทธศาสตร์ที่ 3 พัฒนาและเสริมสร้างศักยภาพทรัพยากรมนุษย์ให้มีคุณภาพ**  | **151** |  **1,736,755,990** |
| 3.1 กลุ่มโครงการปลูกฝังคุณธรรม จริยธรรม ค่านิยม จิตสาธารณะและความเป็นพลเมือง | 40 |  251,090,500 |
| 3.2 กลุ่มโครงการเสริมสร้างความปลอดภัยในสถานศึกษา | 5 |  29,863,500 |
| 3.3 กลุ่มโครงการพัฒนาศักยภาพคนตลอดช่วงชีวิต | 16 |  675,301,500 |
| 3.4 กลุ่มโครงการส่งเสริมและพัฒนาการเรียนรู้ | 30 |  251,195,600 |
| 3.5 กลุ่มโครงการพัฒนาระบบบริหารงานบุคคลของข้าราชการครูและบุคลากรทางการศึกษา  | 39 |  489,266,760 |
| 3.6 กลุ่มโครงการพัฒนาและส่งเสริมพหุปัญญา | 5 |  11,000,600 |
| 3.7 กลุ่มโครงการวิจัยและพัฒนานวัตกรรมทางการศึกษา | 9 |  19,569,880 |
| 3.8 กลุ่มโครงการพัฒนากฎหมาย กฎ ระเบียบ และข้อบังคับด้านการศึกษา | 7 |  9,467,650 |
| **ประเด็นยุทธศาสตร์ที่ 4 การสร้างโอกาส ความเสมอภาค และความเท่าเทียมทางการศึกษา** | **24** |  **38,886,989,500** |
| 4.1 กลุ่มโครงการสร้างโอกาสและความเสมอภาคทางการศึกษา  | 24 |  38,886,989,500 |
| **ประเด็นยุทธศาสตร์ที่ 5 ส่งเสริมการสร้างคุณภาพชีวิตที่เป็นมิตรกับสิ่งแวดล้อมเพื่อการพัฒนาอย่างยั่งยืน** | **3** |  **7,661,800** |
| 5.1 กลุ่มโครงการสร้างความรู้ ความเข้าใจและความตระหนักรู้บนคุณภาพชีวิตที่เป็นมิตรกับสิ่งแวดล้อม | 3 |  7,661,800 |
| **ประเด็นยุทธศาสตร์ที่ 6 พัฒนาระบบบริหารจัดการที่เป็นเลิศเพื่อสนับสนุนการจัดการศึกษาที่มีคุณภาพ** | **130** |  **467,420,280** |
| 6.1 กลุ่มโครงการเพิ่มประสิทธิภาพการบริหารจัดการให้เท่าทันการเปลี่ยนแปลง  | 67 |  255,053,500 |
| 6.2 กลุ่มโครงการพัฒนากระบวนการปฏิบัติงานด้วยเทคโนโลยีดิจิทัล และพัฒนาระบบฐานข้อมูลด้านการศึกษา | 16 |  68,106,880 |
| 6.3 กลุ่มโครงการปรับปรุงโครงสร้างอำนาจหน้าที่ของหน่วยงาน | 3 |  3,728,600 |
| 6.4 กลุ่มโครงการพัฒนาระบบการบริหารงานบุคคลของข้าราชการพลเรือนและบุคลากรทางการศึกษาอื่น  | 36 |  121,374,400 |
| 6.5 กลุ่มโครงการต่อต้านการทุจริตและประพฤติมิชอบ | 8 |  19,156,900 |

หมายเหตุ :

งบประมาณตามแผนปฏิบัติราชการประจำปีงบประมาณ พ.ศ. 2569 ของสำนักงานปลัดกระทรวงศึกษาธิการ (ฉบับจัดทำคำของบประมาณรายจ่ายประจำปี) จำนวน 50,153,142,300 บาท จำแนกเป็น

 1. งบประมาณตามคำของบประมาณรายจ่ายประจำปีงบประมาณ พ.ศ. 2569
จำนวน 49,840,638,300 บาท

 2. งบประมาณเงินทุนหมุนเวียนแก้ไขปัญหาหนี้สินครู จำนวน 300,000,000 บาท

 3. งบประมาณเสนอขอจากสำนักงานคณะกรรมการส่งเสริมวิทยาศาสตร์ วิจัย
และนวัตกรรม จำนวน 12,504,000 บาท